Gospod mag. Senad Jušić

generalni direktor Policije

Številka: 007-267/2023/1 (141-02)

Datum: 29. 9. 2023

Na podlagi 23. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP in 141/22; ZODPol) izdajam

# **USMERITVE IN OBVEZNA NAVODILA**

# **za pripravo načrta dela policije v letu 2024**

Usmeritve in obvezna navodila za pripravo načrta dela policije v letu 2024 temeljijo na ugotovitvah o delovanju policije na podlagi njenega poročanja Ministrstvu za notranje zadeve Republike Slovenije (MNZ RS), ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave (GPU), razgovoru s predstavniki Varuha človekovih pravic RS, Državnega pravobranilstva, spremljanju sodne prakse in letnih poročil drugih državnih organov, izsledkov ciljnih raziskovalnih projektov in programov (CRP) ter udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2023–2027[[1]](#footnote-1) ter iz drugih strateških dokumentov Državnega zbora RS, Vlade RS in MNZ.

**I.**

**URESNIČEVANJE STRATEŠKIH CILJEV**

1. **Preprečevanje, odkrivanje in preiskovanje kaznivih dejanj**
   1. Policija mora vzpostaviti učinkovit sistem lastnega zaznavanja gospodarskih in korupcijskih kaznivih dejanj, zlasti na področjih visokega tveganja, kot so večje investicijske naložbe, projekti ter s tem povezana javna naročila na lokalni, državni in evropski ravni. Preiskovanje teh kaznivih dejanj mora potekati hitro in učinkovito, da se v največji meri zavarujejo dokazi in morebitna premoženjska korist. Policija naj pri tem aktivno sledi tudi usmeritvam pristojnih državnih tožilstev in zagotovi dosledno spoštovanje rokov, ki jih določata Zakon o kazenskem postopku[[2]](#footnote-2) in Uredba o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin.[[3]](#footnote-3)

* 1. Policija mora vzpostaviti učinkovit sistem odkrivanja in preiskovanja organiziranih kriminalnih združb, ki se ukvarjajo z ilegalnimi migracijami. V tem pogledu naj nadalje aktivno krepi mednarodno sodelovanje in operativne dejavnosti v regiji Zahodnega Balkana ter z EUROPOL.[[4]](#footnote-4)
  2. Policija mora zagotoviti, da bodo žrtve kaznivih dejanj nasilja v družini ob prvem stiku s policijo obravnavane z vso potrebno skrbnostjo. Vzpostaviti je potrebno sistem hitrega in učinkovitega preiskovanja navedenega kaznivega dejanja, da se čimprej zavarujejo dokazi in se hkrati tudi zavaruje žrtev s takojšnjim izrekom prepovedi približevanja ali drugim ukrepom. Nadaljuje naj z uresničevanjem Akcijskega načrta za področje nasilja v družini 2023-2024.[[5]](#footnote-5)
  3. Policija mora v skladu z Akcijskim načrtom za boj proti trgovini z ljudmi za obdobje 2023-2024[[6]](#footnote-6) usposobiti policiste za proaktivno identifikacijo žrtev trgovine z ljudmi na področju prisilnega dela, delovnega izkoriščanja ter med migranti in prosilci za mednarodno zaščito.[[7]](#footnote-7)
  4. Policija naj na področju čezmejne kriminalitete posebno pozornost usmeri v preprečevanje in odkrivanje kaznivih dejanj okoljske kriminalitete, pri čemer naj vzpostavi tudi ustrezno mednarodno sodelovanje.
  5. S ciljem izboljšanja preiskanosti kaznivih dejanj premoženjske kriminalitete, zlasti vlomov v stanovanjske objekte, naj policija nadaljuje z izvajanjem aktivnosti iz Akcijskega načrta za izboljšanje stanja na področju preiskovanja premoženjske kriminalitete.[[8]](#footnote-8)
  6. Policija mora vzpostaviti enotno vstopno točko, v kateri bodo vsa razpisana iskanja oseb centralizirano evidentirana.

1. **Vzdrževanje javnega reda**
   1. Policija mora okrepiti nadzor nad policijskimi enotami pri nadziranju spoštovanja ukrepa prepovedi približevanja določeni osebi, kraju ali območju (prepoved približevanja) in po potrebi izdati podrobnejše usmeritve o načinu izvajanja nadzora.
   2. Policija mora zagotoviti takojšnjo hitro in skrbno preiskavo v primerih sovražnih dejanj (ne zgolj govora) proti posameznikom ali skupinam na podlagi osebnih okoliščin ter zbrati vsa potrebna obvestila in dokaze, ki utegnejo biti koristni za izvedbo kazenskega postopka ali postopka o prekršku.[[9]](#footnote-9)
2. **Zagotavljanje varnosti v cestnem prometu**
   1. Po sprejetju nove resolucije o nacionalnem programu varnosti cestnega prometa[[10]](#footnote-10) mora policija pripraviti akcijski načrt za realizacijo njenih nalog.
   2. Policija mora povečati vidnost na avtocestnem križu s prisotnostjo označenih (belo-modrih-rumenih) policijskih vozil. Prisotni policisti morajo nemudoma ukrepati ob dogodkih, ki vplivajo na pretočnost prometa.
   3. Policija mora aktivno sodelovati pri načrtovanju kratkoročnih, srednjeročnih in dolgoročnih ukrepov za preprečevanje daljših zastojev na avtocestah, pri tem mora okrepiti vlogo policistov v Nacionalnem centru za upravljanje prometa.
   4. Policija je dolžna pripraviti vse potrebne ukrepe za nemoteno izvajanje prekrškovnih nalog pred morebitno uvedbo sistemov za sekcijsko merjenje hitrosti.
   5. Policija naj vzpostavi sistem dodeljevanja koles policijskim enotam in kolesarske opreme policistom, da bodo policisti kolesarji lahko učinkoviti.
3. **Vzdrževanje varnosti državne in zunanje schengenske meje ter preprečevanje nezakonitih migracij** 
   1. Policija mora sočasno z odstranjevanjem ograje na meji redno spremljati in prilagajati operativne načrte varovanja državnih meja. Nadzor se mora okrepiti na območjih, ki pomenijo povečano tveganje za nedovoljene migracije.

* 1. Policija naj nadaljuje s kadrovsko in organizacijsko prilagoditvijo dela po vstopu Hrvaške v schengensko območje. S ciljem popolnjevanja najbolj obremenjenih in kadrovsko oslabljenih policijskih enot,[[11]](#footnote-11) mora v prvem trimesečju spremeniti sistemizacijo delovnih mest v Aktu o notranji organizaciji, sistemizaciji, delovnih mestih in nazivih v Policiji (Akt o notranji organizaciji)[[12]](#footnote-12) in načrt izvedbe premestitve kadrov v skladu s spremenjeno sistemizacijo,[[13]](#footnote-13) nato pa usposobiti premeščene policiste za delo v novih enotah.
  2. Policija naj aktivno sodeluje v sistemu prostovoljnega vračanja tujcev, vključno s promocijo tega sistema in z usposabljanjem zunanjih deležnikov.
  3. Policija mora kot glavni koordinator za izvajanje Strategije skladnega upravljanja državne meje RS (IBM Strategija),[[14]](#footnote-14) zagotoviti izvedbo vseh aktivnosti in ukrepov za leto 2024, skladno z Akcijskim načrtom za implementacijo strategije skladnega upravljanja državne meje RS (IBM strategija) za obdobje 2021–2025, ki je priloga strategije.

1. **Vzpostavitev soodgovornosti za zagotavljanje varnosti v lokalnih skupnostih**
   1. Policija mora v letu 2024 implementirati prenovljeno strategijo policijskega dela v skupnosti in usmeritve za preventivno policijsko delo, da se bodo izboljšali rezultati preventivnega dela policije in odkrivanje kaznivih ravnanj v policijskem okolišu. Večjo pozornost mora nameniti prepoznavnosti vodij policijskega okoliša v lokalni skupnosti. Pri tem naj spremlja in ustrezno implementira tudi izsledke ciljno raziskovalnega projekta – Policijsko delo v skupnosti (2022-2024).
   2. Policija mora, v sodelovanju z lokalno skupnostjo in drugimi deležniki na področju varstva narave, aktivno okrepiti svoje delovanje v smeri preprečevanja in odkrivanja obremenjevanja okolja z odlaganjem nevarnih odpadkov v naravi, vožnjo motornih vozil v naravnem okolju in druge oblike onesnaževanja okolja.
2. **Vodenje in upravljanje policije, ki omogočata učinkovito organizacijo dela**
   1. Policija mora intenzivno nadaljevati z aktivnostmi za vzpostavitev kariernega sistema, kot to določajo 43. člen Zakona o nalogah in pooblastilih policije (ZNPPol), 22.č člen Kolektivne pogodbe za policiste[[15]](#footnote-15) in stavkovni sporazum.[[16]](#footnote-16)
   2. Policija mora v sodelovanju s pristojnimi službami ministrstva pristopiti k vzpostavitvi sodobnega in učinkovitega sistema izobraževanja in usposabljanja policistov. V prvem trimesečju mora izvesti strokovni posvet z vsemi deležniki, pri čemer je treba identificirati aktualne probleme, nato pa do polletja oblikovati rešitve za izboljšanje sistema izobraževanja in usposabljanja v policiji.
   3. Policija naj, zato da se izboljša osnovno strokovno znanje policistov, v sodelovanju s pristojno službo ministrstva prouči vse možne oblike sodelovanja v procesu izobraževanja in usposabljanja policistov izven rednega delovnega časa, ki bodo motivirale tudi druge strokovnjake, da se aktivneje vključijo v programe Policijske akademije, kot dodana vrednost obstoječemu predavateljskemu kadru.
   4. Policija mora v sodelovanju s pristojnimi službami ministrstva vzpostaviti sistem obveznega obdobnega preverjanja strokovnega znanja policistov, ki bo zagotavljal individualno preverjanje.[[17]](#footnote-17) Določiti mora tudi učinkovite ukrepe v primeru neuspešno opravljenega preverjanja.
   5. Policija naj preuči možnosti določitve samostojnih delovnih mest za prekrškovne organe, ki bodo ločena od vodstvenih delovnih mest, da se vodstveni kader razbremeni prekrškovnih postopkov.
   6. Policija mora sprejeti ukrepe za doslednejšo uporabo osebnih kamer v policijskih postopkih.
   7. Policija je dolžna urediti evidenco službenega orožja in zagotoviti racionalno opremljenost policijskih enot z orožjem ter drugo opremo v kolektivni zadolžitvi.
   8. Policija mora nadaljevati z aktivnosti za vzpostavitev varne komunikacije med policijo in drugimi državnimi organi.
   9. Policija mora nadaljevati z zagotavljanjem ustrezne ravni kibernetske obrambe in z izvajanjem organizacijskih, tehničnih ter administrativnih ukrepov, zagotavljati celovito informacijsko varnost.
   10. Policija mora v prvem polletju posodobiti Akt o notranji organizaciji v skladu z načelom potrebnosti po dostopu do dokumentov z oznako tajnosti. Če dodatno usposabljanje za obravnavo in varovanje tajnih podatkov ni obvezno, naj kljub temu ohrani usposobljenost policistov zaradi morebitne začasne potrebe po dostopu do tajnih podatkov višje stopnje.
   11. Policija mora aktivno sodelovati pri izvajanju ukrepa Digitalizacija notranje varnosti,[[18]](#footnote-18) v okviru katerega tečejo za policijo pomembni projekti, kot so TETRA,[[19]](#footnote-19) CEPIS,[[20]](#footnote-20) ABIS[[21]](#footnote-21) in razvojne mobilne rešitve e-policist.
   12. Policija mora dosledno spoštovati usmeritve in obvezna navodila ministra, ki se nanašajo na opremljanje specializiranih enot za nadzor državne meje in policijskih postaj za izravnalne ukrepe z označenimi (belo-modro-rumenimi) policijskimi vozili. Zagotoviti mora njihovo uporabo, pri čemer naj upoštevaje koncept izvajanja izravnalnih ukrepov,[[22]](#footnote-22) za opazovanje (profiliranje) uporablja civilna vozila, za ostale policijske naloge (zaustavitev, kontrola, zasledovanje ipd.) pa označena vozila.
3. **Krepitev ugleda policije**
   1. Policija mora do konca januarja preveriti realizacijo priporočil iz petega periodičnega obiska Evropskega odbora za preprečevanje mučenja in nečloveškega ali ponižujočega ravnanja ali kaznovanja (CPT),[[23]](#footnote-23) v RS, ki je potekal v času od 28. marca do 4. aprila 2017.[[24]](#footnote-24)
   2. Policija mora zagotoviti dosledno urejenost policistk in policistov pri nošenju uniforme, zlasti glede nošenja predpisanih pokrival.[[25]](#footnote-25) Prav tako naj natančneje določi nošenje posameznih delov uniforme[[26]](#footnote-26) glede na zasedbo delovnega mesta oziroma vrsto opravljanja nalog.
   3. Policija mora zagotoviti izboljšanje poznavanja osnovnih policijskih pooblastil ter komunikacijskih vrlin policistov in njihovih vodij.
   4. Policija mora v primeru ugotovljenih nepravilnosti pri uporabi policijskih pooblastil, ob upoštevanju načela sorazmernosti in individualne obravnave, dosledno ugotavljati objektivno ter subjektivno odgovornost posameznikov in izpeljati pravočasno ustrezne delovnopravne ter druge postopke, vključno s postopki za odvzem policijskih pooblastil na podlagi 61. člena ZODPol.
   5. Policija mora dosledno seznanjati vse policiste s poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic, Informacijskega pooblaščenca …) ter ugotovitvami v pritožbenih postopkih.
   6. Policija mora okrepiti prizadevanja za neodvisno, nepristransko in strokovno obravnavo pritožb ter preverjanje zakonitosti in strokovnosti uporabe policijskih pooblastil (ne glede ali to opravi vodja policijske enote ali komisija). Pri policistih je potrebno okrepiti zavedanje vloge državljanskega nadzora nad postopki policistov kjerkoli in kadarkoli.
   7. Policija naj nadaljuje z izvajanjem strategije na področju promocije zaposlovanja v policiji, ki bo omogočala zadostne človeške vire glede na kadrovske potrebe policije, in zagotavlja enotno izvajanje promocije za vse policijske enote na vseh organizacijskih ravneh. Ob polletju naj izvede evalvacijo dela policistov promotorjev.
   8. Policija naj aktivno sodeluje pri pripravi podzakonskih aktov na podlagi Zakona o napotitvi oseb v mednarodne civilne misije in mednarodne organizacije[[27]](#footnote-27) ter nadaljuje s širjenjem mreže policijskih atašejev v tujini, skladno s sklepom Vlade Republike Slovenije.[[28]](#footnote-28)
   9. Policija naj v evropskem prostoru, v sodelovanju s pristojno službo ministrstva, intenzivira mednarodno sodelovanje s partnerskimi organizacijami (npr. CEPOL, FRONTEX, MEPA ipd.), zlasti v primerih ko slovenska policija zgolj nudi logistično podporo izvajalcem.

**II.**

Policija mora pri pripravi načrta dela za leto 2024 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministru za notranje zadeve do 30. novembra 2023.

**IV.**

Te usmeritve in obvezna navodila začnejo veljati naslednji dan po vročitvi.

Boštjan Poklukar

minister

1. Dokument MNZ RS, št. 007-205/2022/7(141-02), 30. 6. 2022. [↑](#footnote-ref-1)
2. Zakon o kazenskem postopku (Uradni list RS, št. 176/21 – uradno prečiščeno besedilo, 96/22 – odl. US, 2/23 – odl. US in 89/23 – odl. US) [↑](#footnote-ref-2)
3. Uredba o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin (Uradni list RS, št. 83/10, 28/21 in 87/22). [↑](#footnote-ref-3)
4. Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) je organ kazenskega pregona EU, ki si prek sodelovanja z nacionalnimi organi kazenskega pregona držav EU prizadeva za varnejšo Evropo. [↑](#footnote-ref-4)
5. Dokument Policije, št. 2310-40/2022/85 (2213-05), 11. 7. 2023. [↑](#footnote-ref-5)
6. Vir: https://www.gov.si/zbirke/delovna-telesa/medresorska-delovna-skupina-za-boj-proti-trgovini-z-ljudmi/ [↑](#footnote-ref-6)
7. Glej tudi priporočila GRETA (vir: <https://www.gov.si/novice/2023-06-16-izvajamo-stevilne-ukrepe-za-preprecevanje-trgovine-z-ljudmi/>, 16. 6. 2023 in obvestilo za javnost – 59. seja Vlade RS, 13. 7. 2023). [↑](#footnote-ref-7)
8. Dokument Policije, št. 2310-1643/2023/1 (2211-01) 6. 8. 2023. [↑](#footnote-ref-8)
9. Priporočila za preprečevanje sovražnega govora: priporočili št. 27 in 33 (dokument Strateškega sveta za preprečevanje sovražnega govora Vlade RS, 2023). [↑](#footnote-ref-9)
10. Zaradi poteka Resolucije o nacionalnem programu varnosti cestnega prometa za obdobje od 2013 do 2022 (Uradni list RS, št. 39/13) je na Ministrstvu za infrastrukturo v času priprave teh usmeritev že v pripravi nova resolucija za obdobje 2023 do 2030. [↑](#footnote-ref-10)
11. Pri tem naj upošteva nerealizirano usmeritev pod točko 6.6 Usmeritev in obveznih navodil za pripravo načrta dela policije v letu 2023 (dokument MNZ, št. 007-350/2022/1 (141-02), 30. 9. 2022). [↑](#footnote-ref-11)
12. Akt o notranji organizaciji, sistemizaciji, delovnih mestih v nazivih v Policiji - veljavnost od 30. 6. 2018 (zadnja osvežitev 30. 6. 2023), objavljen na Intranetu policije. [↑](#footnote-ref-12)
13. Strategija dela in organizacija slovenske policije po vstopu Republike Hrvaške v schengensko območje, poglavje 5.3, in Sporazum o razreševanju položaja uslužbencev policije v okviru prilagajanja delovanja policije po vstopu Republike Hrvaške v schengensko območje med Vlado RS in obema reprezentativnima sindikatoma s 14. 6. 2023. [↑](#footnote-ref-13)
14. Odlok o Strategiji skladnega upravljanja državne meje RS (IBM Strategija) (Uradni list RS, št. 162/21 in 120/22). [↑](#footnote-ref-14)
15. Kolektivna pogodba za policiste (Uradni list RS, št. 41/12, 97/12, 41/14, 22/16 in 71/23). [↑](#footnote-ref-15)
16. Stavkovni sporazum (Uradni list RS, št. 40/16). [↑](#footnote-ref-16)
17. Temeljne usmeritve za izdelavo srednjeročnega načrta razvoja in dela policije za obdobje 2023–2027, str. 22 (dokument MNZ, št. 007-205/2022/7(141-02), 30. 6. 2022). [↑](#footnote-ref-17)
18. Ukrep Digitalizacija notranje varnosti se izvaja v okviru Načrta za okrevanje in odpornost, ki med drugim obravnava tudi izzive javne uprave na področju digitalizacije. Načrt za okrevanje in odpornost je nacionalni program reform in naložb, s katerim želi država ublažiti gospodarske in socialne posledice pandemije covida-19 v Sloveniji. Z načrtovanimi ukrepi bo do leta 2026 podprla dolgoročno trajnostno rast in naslovila izzive zelenega ter digitalnega prehoda. Vir: https://www.gov.si/novice/2023-07-06-uspesno-crpamo-evropska-sredstva-digitalizacija-notranje-varnosti/ [↑](#footnote-ref-18)
19. TETRA – digitalno radijsko omrežje. [↑](#footnote-ref-19)
20. CEPIS – modernizacija računalniškega oblaka policije. [↑](#footnote-ref-20)
21. ABIS – sistem za avtomatsko prepoznavo obrazov. [↑](#footnote-ref-21)
22. Koncept izvajanja izravnalnih ukrepov v RS - delovanje policijskih postaj za izravnalne ukrepe - usmeritve (dokument Policije, št. 225-225/207/2 (2133-1), 30. 4. 2007). [↑](#footnote-ref-22)
23. CPT - European Committee for the Prevention of Torture and Inhuman or Degrading Treatment or Punishment. [↑](#footnote-ref-23)
24. Vir: https://www.varuh-rs.si/pravni-temelji-cp/svet-evrope/cpt-odbor-za-preprecevanje-mucenja-in-nehumanega-ter-ponizevalnega-ravnanja-ali-kaznovanja/. [↑](#footnote-ref-24)
25. 6. člen Pravilnika o policijski uniformi in nadomestilih (Uradni list RS, št. 14/14 in 26/19). [↑](#footnote-ref-25)
26. Vrste uniforme in njene dopolnilne dele določa Uredba o uniformi, položajnih oznakah in simbolih policije (Uradni list RS, št. 64/14, 25/17, 45/21 in 91/23), ki v petem odstavku 2. člena dopušča, da se posamezni deli različnih vrst uniform lahko dopolnjujejo ali kombinirajo glede na vremenske razmere ter vrste in čas opravljanja nalog, na način, ki ga določi vodja policijske enote. [↑](#footnote-ref-26)
27. Zakon o napotitvi oseb v mednarodne civilne misije in mednarodne organizacije (Uradni list RS, št. 204/21). [↑](#footnote-ref-27)
28. Sklep Vlade RS, št. 50000-3/2023/3, 20. 7. 2023. [↑](#footnote-ref-28)